Pays de la Loire

**Pays de la Loire** [pei dö la lu'aar] on Prantsusmaa piirkond (1. järgu haldusüksus) riigi lääneosas.

Läänes piirneb see Biskaia lahega (Atlandi ookean), põhjas Bretagne'i ja Normandia piirkondadega, idas Centre-Val de Loire'iga, millega jagab Loire'i oru looduslikku piirkonda, ja lõunas Uus-Akvitaaniaga.

Piirkond on nime saanud peamise jõe järgi, mis piirkonda läbib (piirkonna nimi on tõlkes "Loire'i maa").

## Regiooni moodustamine

5. aprillil 1919 asutas valitsus kaubandus- ja tööstusministri Étienne Clémenteli ettepanekul kaubanduskodade piiride põhjal „regionaalsed majandusgrupid“ või „majanduspiirkonnad“. Need grupid moodustati kohalike omavalitsuste soovide kohaselt. Nantes'i linnale keskendunud majandusrühmitus hõlmas lisaks praegusele piirkonna viiele departemangule ka Morbihani ja Indre-et-Loire'i. Algselt paigutati Morbihan Rennes'i piirkonda, kuid hiljem eelistati liita Nantes'i piirkonnaga.

1941. aastal korraldas marssal Pétaini valitsus departemangud ümber piirkondadeks, mis allusid piirkondlikule prefektile. See lõi Angers'i piirkonna, mis hõlmas Loire-Inférieure'i, Maine-et-Loire'i, Mayenne'i, Sarthe'i ja Indre-et-Loire'i. Vendée ei kuulunud sellesse.

1955. aastal lõi Edgar Faure'i valitsus „regionaalsed tegevuskavad“. 6. detsembri 1956. aasta ministri dekreet täpsustas asjaomaste piirkondade, sealhulgas Pays de la Loire'i piirkonna koosseisu.

1960. aastal otsustas Michel Debré valitsus luua piirkondlikud tegevusringkonnad ja kinnitas Pays de la Loire'i piirkonna.

Lõpuks, 16. jaanuaril 2015 kinnitas uute piirkondade piiritlemist käsitlev seadus Pays de la Loire'i piirkonna selle praeguses koosseisus.
## Geograafia
Pays de la Loire'i piirkond hõlmab 32 082 km². See on saanud nime Loire'i jõe järgi, mis voolab läbi kahe oma viiest departemangust enne Atlandi ookeani suubumist. Jõe viimased lisajõed niisutavad piirkonda: Loir, Sarthe ja Mayenne, mis ühinevad Angersis Maine'i jõeks; põhjas Authioni ja Erdre'i jõed; lõunas Thouet, Èvre'i jõgiÈvre'i ja Sèvre Nantaise'i jõed. Kokku on piirkonnas 18 000 kilomeetrit veeteid.

Piirkonna maastikku moodustavad lõunas Vendée mäed, põhjas Sarthe'i ja Mayenne'i mäed, Coëvronsi kõrgendik, Mancelles'i Alpid, Perseigne'i mets ja Perche'i mäed. Kõrgeim punkt on Avaloirsi mägi (Mont des Avaloirs), 416 meetrit. Sillon de Bretagne, mis on Morbihani Lanvaux' nõmmede jätk, lõpeb Nantes'is Butte Sainte-Anne'i neemel. Suurem osa piirkonnast asub Armoricani mäestiku massiivis. Ainult idaosa asub settebasseinis: Maine-et-Loire'i departemangu idapoolne osa ja Sarthe'i departemang Coëvronsi kõrgendikest idas ehk kolmveerand sellest departemangust. 

Piirkonda piirab 368 kilomeetri ulatuses Atlandi ookean ja seal on kaks suurt saart: Noirmoutier' saar ja Yeu saar. Rannikud on vaheldumisi kivised ja liivased: *Côte Sauvage* (Metsik rannik) Loire'i suudmest põhja pool, *Côte de Jade* (Nefriidi rannik) Loire'i ja Noirmoutier' saare vahel ning *Côte de Lumière* (Valguse rannik) Vendée's.
Rannikut katavad mitmed sajandite jooksul merelt tagasi vallutatud sood: Brière soo Saint-Nazaire'i lähedal, Bretooni soo (Marais Breton) Vendée põhjaosas ja Poitevini soo (Marais Poitevin) lõunas.

Pindalalt on see piirkond Prantsusmaa euroopaosas suuruselt seitsmes.

## Valitsemine

Katoliikliku ja maapiirkonna traditsioonidega Pays de la Loire'i piirkonda on traditsiooniliselt valitsenud parempoolsed. Parempoolsed kaotasid aga piirkonna üle esimest korda kontrolli 2004. aasta Prantsusmaa piirkondlikel valimistel. Vasakpoolsed säilitasid 2010. aasta Prantsusmaa piirkondlikel valimistel piirkondlikus volikogus enamuse. Piirkond nihkus paremale 18. detsembril 2015, kui valiti senaator ja senati LR-fraktsiooni esimees Bruno Retailleau. Pärast Bruno Retailleau tagasiastumist määras Les Républicains 7. septembril 2017 tema mantlipärijaks Christelle Morançais', kelle piirkondlikud volikogu liikmed valisid 19. oktoobril 2017. Ta lahkus LR-fraktsioonist 2. septembril 2022. Praegune piirkonna prefekt on alates 30. jaanuarist 2023 Fabrice Rigoulet-Roze.

## Haldusjaotus

Piirkond jaguneb järgmisteks departemangudeks: 
#Loire-Atlantique
#Mayenne
#Maine-et-Loire
#Sarthe 
#Vendée.

## Viited

## Välislingid
*Piirkonna koduleht